钦定古今图书集成/明伦汇编/官常典/第613卷 > 牵招
## 钦定古今图书集成/明伦汇编/官常典/第613卷 > 牵招

按《魏志》本传：“招字子经，安平观津人也。年十馀岁，诣
同县乐隐受学。后隐为车骑将军何苗长史，招随卒
业。值京都乱，苗、隐见害，招俱与隐门生史路等触蹈
锋刃，共殡敛隐尸，送丧还归。道遇寇钞，路等皆悉散
走。贼欲斫棺取钉，招垂泪请赦。贼义之，乃释而去。由
此显名。冀州牧袁绍辟为都督军从事，兼领乌丸突”
骑。绍舍人犯令，招先斩，乃白绍奇其意而不见罪也。
绍卒，又事绍子尚。建安九年，太祖围邺，尚遣招至上
党，督致军粮，未还，尚破走到中山。时尚外兄高干为
并州刺史，招以并州左有恒山之险，右有大河之固，
带甲五万，北阻彊寇，劝干迎尚，并力观衅。干既不能，
而阴欲害招。招闻之，间行而去，道隔不得追尚，遂东
诣太祖。太祖领冀州，辟为从事。太祖将讨袁谭，而柳
城乌丸欲出骑助谭，太祖以招尝领乌丸，遣诣柳城，
到值峭王严以五千骑当遣诣谭。又辽东太守公孙
康自称平州牧，遣使韩忠赍单于印绶往假峭王。峭
王大会群长，忠亦在坐。峭王问招：“昔袁公言受天子
之命，假我为单于。今曹公复言，当更白天子，假我真
单于。辽东复持印绶来如此，谁当为正？”招答曰：“昔袁
公承制，得有所拜假，中间违错，天子命曹公代之，言
当白天子，更假真单于是也。辽东下郡，何得擅称拜
假也？”忠曰：“我辽东在沧海之东，拥兵百万，又有扶馀、
濊貊之用。当今之势，彊者为右，曹操独何得为是也？”
招呵忠曰：“曹公允恭明哲，翼戴天子，伐叛柔服，宁静
四海。汝君臣顽嚚，今恃险远，背违王命，欲擅拜假，侮
弄神器，方当屠戮，何敢慢易，咎毁大人。”便捉忠头顿
筑，拔刀欲斩之。峭王惊怖，徒跣抱招以救请。忠左右
失色，招乃还坐，为峭王等说成败之效，祸福所归。皆
下席跪伏，敬受敕教。便辞辽东之使，罢所严骑。太祖
灭谭于南皮，署招军谋掾。从讨乌丸，至柳城，拜护乌
丸校尉。还邺。辽东送袁尚首，县在马市，招睹之悲感，
设祭头下。太祖义之，举为茂才。从平汉中。太祖还，留
招为中护军。事罢，还邺，拜平卤校尉，将兵督青、徐州
郡诸军事，击东莱贼，斩其渠率，东土宁静。文帝践祚，
拜招使持节、护鲜卑校尉，屯昌平。是时边民流散山
泽又亡叛在鲜卑中者，处有千数。招广布恩信，招诱
降附。建义中郎将公孙集等率将部曲，咸各归命，使
还本郡。又怀来鲜卑素利弥加等十馀万落，皆令款
塞。大军欲征吴，召招还。至，值军罢，拜右中郎将，出为
雁门太守。郡在边陲，虽有候望之备，而寇钞不断。招
既教民战阵，又表复乌丸五百馀家租调，使备鞍马，
远遣侦候。卤每犯塞，勒兵逆击，来辄摧破，于是吏民
胆气日锐，荒野无虞，又构间离散，使卤更相猜疑。鲜
卑大人步度根泄归泥等与轲比能为隙，将部落三
万馀家诣郡附塞，敕令还击比能，杀比能弟苴罗侯
及叛乌丸归义侯王同、王寄等，大结怨雔，是以招自
出率将归泥等讨比能于云中故郡，大破之。招通河
西鲜卑附头等十馀万家，缮治陉北故上馆城，置屯
戍以镇内外，夷卤大小，莫不归心。诸亡叛虽亲戚不
敢藏匿，咸悉收送。于是野居晏闭，寇贼静息。招乃简
选有才识者诣太学受业，还相授教，数年中，庠序大
兴。郡所治广武，井水咸苦，民皆担辇，远汲流水，往返
七里。招准望地势，因山陵之宜，凿原开渠，注水城内，
民赖其益。明帝即位，赐爵关内侯。太和二年，护乌丸
校尉田豫出塞，为轲比能所围于故马邑城，移招求
救。招即整勒兵马，欲赴救豫。并州以常宪禁招，招以
为“节将见围，不可拘于吏议”，自表辄行。又并驰布羽
檄，称陈形势，云“当西北掩取卤家，然后东行。”会诛卤
身。檄到，豫军踊跃，又遗一通于卤蹊，要卤即恐怖，种
类离散，军到故平城，便皆溃走。比能复大合骑来到
故平州塞北，招潜行扑讨，大斩首级，招以蜀卤。诸葛
亮数出，而比能狡猾，能相交通，表为防备，议者以为
县远，未之信也。会亮时在祁山，果遣使连结比能。比
能至故北地石城，与相首尾。帝乃诏招使从便宜讨
之。时比能已还漠南，招与刺史毕轨议曰：“胡卤迁徙
无常，若劳师远追，则迟速不相及；若欲潜袭，则山溪
艰险，资粮转运，难以密办。可使守新兴、雁门二牙门，
出屯陉北，外以镇抚，内令兵田，储蓄资粮，秋冬马肥，
州郡兵合，乘衅征讨，计必全克。”未及施行，会病卒。招
在郡十二年，威风远振，其治边之称，次于田豫，百姓
追思之。而渔阳傅容，在雁门有名绩，继招后在辽东，
又有事功云。招子嘉嗣。次子弘，亦猛毅有招风。以陇
西太守随邓艾伐蜀有功，咸熙中，为振威护军。嘉与
晋司徒李引同母，早卒。